《郑维心约赵安道中大家兄次律学士及仆探梅城山乘月泛舟而归》
宋代·沈与求

穷居不厌车马绝，委巷衡门常昼闭。朝来剥啄谁过予，倒屣逢迎走惊蹶。

里中胜士真可人，为忆寒梅耿残雪。招呼闻早探幽芳，平溪径遣扁舟截。

西山佳处云坞深，松竹萧森迷洞穴。上方小阁锁空明，开窗下见千山列。

画手无人貌平远，野阔天多供一瞥。冰花只作小寒枝，拄杖不辞穿巀嶭。

野僧省事畏客狂，攀援自向南枝折。疏香低入坐中来，骨冷肌清伴高洁。

襟期况有公子贤，伯也雄豪负奇节。手拈冻蕊荐深杯，妙语琅琅契禅悦。

人间此会不多有，忍放杯空成小别。归来怀抱与谁论，一棹翻然载明月。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。